钦定古今图书集成/明伦汇编/闺媛典/第365卷 > 《别泪赋》明·张明弼
## 钦定古今图书集成/明伦汇编/闺媛典/第365卷 > 《别泪赋》明·张明弼

“白云在天，黄花满枝。与子一别，相见何时？”况燕婉兮
情缠，乍荆吴兮路隔。天一碧而愁长，野四青而怨积。
风迁岭而殊音，云换川而同色。川多去櫂，岭有还镳。
别衫齐挽，离目双挑。零花恋叶，断梗怀条。攀鲜颓兮
润落，伤绿霣兮朱销。掺子之衿，掐子之心。余何为兮
烦忡，君奚事兮沉吟。水深深兮可涉，山高高兮可越。
“袂一判兮万里，盼暂回兮千日。哀缘心兮忽来，泪向
君兮难绝。”乃其双眉全下，半脸微迎。鬟低黛接，面转
红生。黛随恨滴，红入啼明。珠光流而粉破，玉艳发而
著横。尔复弱腕难加，苦言欲语。似蝶影之萦丝，恍莺
声之杂雨。指渺渺之云天，顾茫茫之烟树。余从何去，
君向何回？“云天谁辩，烟树空猜。顾征”筵兮合怨，畏岐路兮分哀。引目几传，含声一咽。睩死青停，唇融朱结。
烛溜未枯，线痕如接。拭绛绡而化殷，落素盘而盛血。
著兰竹而文生，捻盆枝而瘢出。影入镜而双啼，露将
花而并泣。既而凄雨初微，惨云犹渍。悴色交颐，媚光
染臂。倦脸减红，惭眉罢翠。念有迁延，日无馀晷。残阳
一树，断烟半山，咽声何处？山深月寒，蛩割憯而响微，
雁分悲而音坠。木念美而黄痴，草怜人而碧瘁。盼素
月兮长晖，郁青霞兮奇意。欲寄愁兮天高，将埋忧兮
地圯。悲乎哉！卿怀落有心，卿泪沾吾手。宛泣玉兮留
膺，惜怨香兮辞袖。之子有念，何人蔑怀？高丘非梦，勾
金有台。傥丹心之不变，睇青鸟之频来。